Fil-Brażil, kien hemm protesti vjolenti f’Rio de Janeiro wara li allegatament il-pulizija qatlu żeffien żagħżugħ ta’ 25 sena wara li tawh xebgħa meta kienu qed jinterrogawh dwar allegazzjonijietli kien traffikkant tad-droga. Skont il-gazzetta O Globo , fil-ġlied bejn il-pulizija u d-dimostranti miet raġel u ndarab tifel ta’ 12-il sena. Il-kadavru taż-żagħżugħ, Douglas Rafael da Silva Pereira, instab il-bieraħ. Il-forzi tal-ordni għalqu t-toroq ewlenin tal-inħawi turistiċi ta’ Copacabana hekk kif dimostranti rrabbjati, residenti f’favelas fil-qrib, tefgħu splussivi u flixken u qabbdu tyres tal-karozzi. Uhud taw in-nar ukoll lil karozzi u għassa tal-pulizija, waqt li nstema’ sparar mill-favela. L-inkwiet seħħ meta jonqos biss xahrejn għall-bidu tat-Tazza tad-Dinja. Fl-2008, beda programm biex it-traffikanti tad-droga jinħarġu ’l barra mill-favelas. Iżda kien hemm ilmenti li l-pulizija ma tantx qed ikunu ħelwin fil-ħidma tagħhom, tant li mietu nies pajżana li ma kellhom x’jaqsmu xejn. ( Ara wkoll: “Tazza tad-Dinja: L-inflazzjoni uġiegħ ta’ ras għall-Brażil” fit-taqsima tal-Finanzi )